**Kannanotto opettajien valvonta-aterian palauttamiseksi Kangasalan kaupungin alakouluissa**

Kangasalan kunnanhallitus vähensi vuonna 2010 valvonnan määrää koululaisten ruokailussa. Ennen tätä kaikki peruskoulun opettajat ruokailivat yhdessä esimerkkinä oppilaiden kanssa koulujen ruokaloissa. Vuoden 2010 jälkeen alakouluissa (0-6 –luokat) vain kyseisen luokan luokanvalvojat ovat saaneet ruokailla lasten kanssa. Muut opettajat ovat siirtyneet eväsruokailuun koulun muihin tiloihin mm. opettajanhuoneisiin.

 OAJ Kangasala haluaa palauttaa kaikkien alakoulun opettajien valvontaruokailun, koska:

-ruokailuhetket rauhoittuvat aikuisten määrän kasvaessa

-ruokailutavat korostuvat sekä esimerkin että valvonnan kautta

-opettajat saavat keskustella oppilaiden kanssa rauhassa ja käydä kasvatuksellisia keskusteluja heidän kanssaan, nyt esimerkiksi kieltenopettajilla ja erityisopettajilla ei ole tätä mahdollisuutta, mikä heikentää oppilaantuntemusta

-opettajat ovat eriarvoisessa asemassa

-kaupungin houkuttelevuus työpaikkana lisääntyy

-erityislasten määrä on lisääntynyt ja valvontatarve kasvanut

-erityisruokavalioiden valvonta on haastavaa ja sen on onnistuttava ilman virheitä joka kerta

 Vuonna 2010 Kangasalan kunnan laskentapäällikkö laski valvonta-aterioiden vähenemisestä koituvan säästöä 8072€ vuodessa luokkien 0-6 osalta. Tällöin 24 opettajaa ei osallistunut valvontaruokailuun. Täysimääräisen valvontaruokailun palauttaminen maksaisi kaupungille luokkien 0-6 osalta noin 10 000€ vuodessa.

Todellisuudessa kaupungin kulut ovat pienemmät, koska laskelmissa ei ole otettu huomioon kaupungin menettämiä Kangasalla asuvien opettajien verotuloja.

OAJ Kangasala 3.10.2018

Johanna Juurikorpi                                                                      Ari Vallius

Puheenjohtaja                                                                              Sihteeri